title: 2005/150/EZ, Euratom: Odluka Vijeća od 18. siječnja 2005. o uvjetima i postupcima kojima se uređuje podnošenje i postupanje s prijavama za imenovanje sudaca Službeničkog suda Europske unije

text:
               01/Sv. 18

               HR

               Službeni list Europske unije

               36

         32005D0150

               L 050/7

               SLUŽBENI LIST EUROPSKE UNIJE

         ODLUKA VIJEĆA
   od 18. siječnja 2005.
   o uvjetima i postupcima kojima se uređuje podnošenje i postupanje s prijavama za imenovanje sudaca Službeničkog suda Europske unije
   (2005/150/EZ, Euratom)
   VIJEĆE EUROPSKE UNIJE,
   uzimajući u obzir Ugovor o osnivanju Europske zajednice,
   uzimajući u obzir Ugovor o osnivanju Europske zajednice za atomsku energiju,
   uzimajući u obzir Protokol o Statutu Suda kako je izmijenjen Odlukom Vijeća 2004/752/EZ, Euratom, od 2. studenoga 2004. o osnivanju Službeničkog suda Europske unije (1), a posebno članak 3. stavak 2. njegovog Priloga I.,
   uzimajući u obzir preporuku Suda od 2. prosinca 2004.,
   budući da:

               (1)

               Odlukom 2004/752/EZ, Euratom osnovan je Službenički sud Europske unije te izmijenjen Protokol o Statutu Suda.

               (2)

               Članak 3. stavak 2. Priloga I. Protokola o Statutu Suda predviđa da Vijeće utvrđuje uvjete i postupke koji se odnose na podnošenje i postupanje s prijavama za imenovanje sudaca Službeničkog suda Europske unije. Ovu bi odredbu trebalo primjenjivati,

         ODLUČILO JE:
   Članak 1.
   Uvjeti i postupci kojima se uređuje podnošenje i postupanje s prijavama za imenovanje sudaca Službeničkog suda Europske unije donose se u skladu s Prilogom ovoj Odluci.
   Članak 2.
   Glavni tajnik Vijeća odgovoran je za objavu i stavljanje u opticaj obavijesti o slobodnim radnim mjestima za članove Službeničkog suda Europske unije.
   Članak 3.
   Ova Odluka stupa na snagu sljedećeg dana od dana objave u Službenom listu Europske unije.

      Sastavljeno u Bruxellesu 18. siječnja 2005.

            Za Vijeće

            Predsjednik

         J.-C. JUNCKER

      (1)  SL L 333, 9.11.2004., str. 7.
   PRILOG

      Javni poziv za podnošenje prijava za imenovanje sudaca Službeničkog suda Europske unije

               1.

               Članak 225.a Ugovora o EZ-u i članak 140.b Ugovora o Europskoj zajednici za atomsku energiju ovlašćuju Vijeće da osnuje „sudske zborove za provođenje postupka i odlučivanje u prvom stupnju u slučaju predmeta i postupaka pokrenutih u određenim područjima”.
               Temeljem tih odredbi spomenutih Ugovora, Vijeće je, Odlukom 2004/752/EZ, Euratom od 2. studenoga 2004. (1), odlučilo osnovati Službenički sud Europske unije. Ovaj Sud, koji se pridružuje Prvostupanjskom sudu Europskih zajednica i čije je sjedište pri Prvostupanjskom sudu, ima nadležnost u sporovima između Zajednica i njihovih službenika iz članka 236. Ugovora o EZ-u i članka 152. Ugovora o Europskoj zajednici za atomsku energiju, uključujući sporove između svih tijela ili agencija i njihovih službenika, koja se odnose na pitanja u nadležnosti Suda.

               2.

               Službenički sud Europske unije sastoji se od sedam sudaca između kojih se izabire predsjednik. Suci se imenuju na razdoblje od šest godina koje se može obnoviti.
               Vijeće jednoglasnom odlukom imenuje suce nakon savjetovanja s odborom koji čini sedam osoba izabranih iz redova bivših članova Suda i Prvostupanjskog suda te priznatih odvjetnika. Odbor daje mišljenje o prikladnosti kandidata za obavljanje dužnosti suca Službeničkog suda Europske unije. Odbor mišljenju prilaže i popis kandidata s najprihvatljivijom visokom razinom iskustva. Popis mora sadržavati najmanje dva puta više kandidata od broja sudaca koje treba imenovati.

               3.

               Položaj i opći uvjeti za obavljanje dužnosti suca utvrđeni su u članku 5. Priloga I. Protokolu o Statutu Suda, kako je izmijenjen Odlukom 2004/752/EZ, Euratom. Primici od rada, mirovine i naknade sudaca utvrđuju se Uredbom Vijeća (EZ-a, Euratoma) br. 202/2005 od 18. siječnja 2005. kojom je izmijenjena Uredba br. 422/67/EEZ i br. 5/67/Euratom o utvrđivanju prihoda predsjednika i članova Komisije, predsjednika, sudaca, nezavisnih odvjetnika i tajnika Suda te predsjednika, članova i tajnika Prvostupanjskog suda (2).

               4.

               Poziva se na podnošenje prijava s ciljem imenovanja sedmoro sudaca.

               5.

               Iz članka 225.a Ugovora o EZ-u i 140.b Ugovora o Europskoj zajednici za atomsku energiju, koji se čitaju u vezi s člankom 3. Priloga I. Protokolu o Statutu Suda, kako je izmijenjen Odlukom 2004/752/EZ, Euratom, proizlazi da kandidati za obavljanje dužnosti suca moraju ispunjavati sljedeće uvjete:

                           —

                           moraju biti potpuno neovisne osobe,

                           —

                           moraju imati sposobnosti koje se zahtijevaju za imenovanje na sudačku dužnost,

                           —

                           moraju imati državljanstvo Unije.

                     Kandidati moraju obratiti pažnju na činjenicu da će gore navedeni odbor, uz ove minimalne uvjete, morati posebno razmotriti njihovu sposobnost da rade unutar kolegijalnog tijela u višenacionalnoj, višejezičnoj sredini kao i prirodu, važnost i trajanje njihovog iskustva koje odgovara dužnostima koje treba obnašati.

               6.

               Prijavama se mora priložiti životopis i zamolba u kojoj se navode razlozi za podnošenje prijave te preslike dokaznih dokumenata.
               Prijave se šalju na sljedeću adresu:

                           Glavno tajništvo Vijeća Europske unije

                                       —

                                       Poziv za podnošenje prijava za Službenički sud Europske unije

                     Prijave se šalju samo preporučenim pismom, najkasnije do … (poštanski žig služi kao dokaz).

      (1)  SL L 333, 9.11.2004., str. 7.

      (2)  SL L 33, 5.2.2005., str. 1.


title: 2012/235/EU: Odluka Europske središnje banke od 29. ožujka 2012. o osnivanju Odbora sustava TARGET2-Securities i o stavljanju izvan snage Odluke ESB/2009/6 (ESB/2012/6)

text:
               01/Sv. 14

               HR

               Službeni list Europske unije

               138

         32012D0006(01)

               L 117/13

               SLUŽBENI LIST EUROPSKE UNIJE

         ODLUKA EUROPSKE SREDIŠNJE BANKE
   od 29. ožujka 2012.
   o osnivanju Odbora sustava TARGET2-Securities i o stavljanju izvan snage Odluke ESB/2009/6
   (ESB/2012/6)
   (2012/235/EU)
   UPRAVNO VIJEĆE EUROPSKE SREDIŠNJE BANKE,
   uzimajući u obzir Statut Europskog sustava središnjih banaka i Europske središnje banke, a posebno njegov članak 3. stavak 1., članak 12. stavak 1., članak 12. stavak 3. i njegove članke 17., 18. i 22.,
   uzimajući u obzir Smjernicu ESB/2010/2 od 21. travnja 2010. o sustavu TARGET2-Securities (1),
   uzimajući u obzir Odluku ESB/2009/6 od 19. ožujka 2009. o osnivanju Odbora za program sustava TARGET2-Securities (TARGET2-Securities Programme Board) (2),
   budući da:

               (1)

               Na sastanku 6. srpnja 2006. Upravno vijeće odlučilo je istražiti, u suradnji sa središnjim depozitorijima vrijednosnih papira i drugim sudionicima na tržištu, mogućnost osnivanja nove službe Eurosustava za namiru vrijednosnih papira pod nazivom sustav TARGET2-Securities (T2S). U okviru njegovih zadaća u skladu s člancima 17., 18. i 22. Statuta Europskog sustava središnjih banaka i Europske središnje banke (dalje u tekstu „Statut ESSB-a”), Eurosustav će uspostaviti sustav T2S kao uslugu koja se temelji na jedinstvenoj platformi kojom se omogućava temeljna, neutralna i bezgranična paneuropska namira novca i vrijednosnih papira, koja se nudi središnjim depozitorijima vrijednosnih papira kako bi im se omogućilo da svojim klijentima pružaju usklađene i standardizirane usluge namire na načelu isporuke po plaćanju u novcu središnje banke u integriranom tehničkom okružju.

               (2)

               Upravno vijeće je 17. srpnja 2008. odlučilo pokrenuti sustav T2S i osigurati resurse potrebne do njegove provedbe. Na temelju ponude Deutsche Bundesbank, Banco de Espańa, Banque de France i Banca d’Italia (dalje u tekstu „četiri središnje banke”), Upravno vijeće odlučilo je da će navedene nacionalne središnje banke razvijati sustav T2S i upravljati njime.

               (3)

               Odbor za program sustava T2S osnovan je kao čvrsto organizirano upravljačko tijelo za izradu prijedloga za Upravno vijeće o ključnim strateškim pitanjima i izvršavanje zadaća strogo tehničke prirode te pružanje učinkovite i djelotvorne organizacije sustava T2S koji uključuje unutarnje i vanjske dionike.

               (4)

               U skladu s načelom decentralizacije utvrđenim člankom 12. stavkom 1. Statuta ESSB-a, u mjeri u kojoj je to moguće i primjereno, nacionalne središnje banke provode operacije koje čine dio zadaća Eurosustava. Središnje banke Eurosustava povjeriti će stoga Odboru sustava T2S određene zadaće kako bi on bio u potpunosti operativan i djelovao u ime cijelog Eurosustava.

               (5)

               U skladu s Okvirom za upravljanje sustavom T2S, Odbor sustava T2S zamjenjuje Odbor za program sustava T2S.

               (6)

               Stoga bi Odluku ESB/2009/6 trebalo staviti izvan snage,

         DONIJELO JE OVU ODLUKU:
   Članak 1.
   Definicije
   Pojmovi iz ove Odluke imaju jednako značenje kao oni iz Smjernice ESB/2010/2 i iz Okvirnog sporazuma sustava T2S koji je prihvatilo Upravno vijeće 17. studenoga 2011.
   Članak 2.
   Odbor sustava T2S
   1.   Odbor sustava T2S osniva se kao čvrsto organizirano upravljačko tijelo Eurosustava čija je zadaća izrada prijedloga za Upravno vijeće o ključnim strateškim pitanjima i izvršavanje zadaća koje mu povjeri Upravno vijeće.
   2.   Mandat Odbora sustava T2S, uključujući njegove ciljeve, odgovornosti, zadaće, sastav, radne postupke i proračun, određen je u Prilogu I. ovoj Odluci.
   3.   Poslovnik Odbora sustava T2S određen je u Prilogu II. ovoj Odluci.
   4.   Pravila ponašanja članova Odbora sustava T2S određena su u Prilogu III. ovoj Odluci.
   5.   Postupci i uvjeti za odabir, imenovanje i zamjenu članova Odbora sustava T2S koji nisu iz središnjih banaka određeni su u Prilogu IV. ovoj Odluci.
   6.   Odbor sustava T2S započinje s radom u srpnju 2012.
   Članak 3.
   Stavljanje izvan snage
   Odluka ESB/2009/6 stavlja se izvan snage.
   Članak 4.
   Prijelazne odredbe
   Članovi Odbora za program sustava T2S nastavljaju s ispunjavanjem svojih odgovornosti i zadaća do imenovanja svih članova Odbora sustava T2S s pravom glasa.
   Članak 5.
   Završna odredba
   Ova Odluka stupa na snagu 29. ožujka 2012.

      Sastavljeno u Frankfurtu na Majni 29. ožujka 2012.

            Predsjednik ESB-a

         Mario DRAGHI

      (1)  SL L 118, 12.5.2010., str. 65.

      (2)  SL L 102, 22.4.2009., str. 12.
   PRILOG I.

      ODBOR SUSTAVA T2S

      MANDAT

   UVOD
   U skladu s Ugovorom o funkcioniranju Europske unije i Statutom Europskog sustava središnjih banaka i Europske središnje banke, Eurosustav će pružati usluge sustava T2S središnjim depozitorijima vrijednosnih papira u Europi. Opći je cilj sustava T2S olakšavanje integracije nakon trgovanja pružanjem podrške temeljnoj, bezgraničnoj i neutralnoj paneuropskoj namiri novca i vrijednosnih papira u novcu središnje banke kako bi središnji depozitoriji vrijednosnih papira mogli osigurati svojim klijentima usklađene i standardizirane usluge namire u integriranom tehničkom okružju s prekograničnim mogućnostima.
   ODGOVORNOSTI ODBORA SUSTAVA T2S
   Ne dovodeći u pitanje konačnu ovlast Upravnog vijeća Europske središnje banke za donošenje odluka, Upravno vijeće povjerilo je Odboru sustava T2S obnašanje jasno definiranih zadaća u vezi s programom sustava T2S i pružanjem usluga sustava T2S. Ako i kada se pojave nova pitanja u vezi sa sustavom T2S, Upravno vijeće može dodijeliti Odboru sustava T2S daljnje jasno definirane zadaće za koje je inače odgovorno Upravno vijeće. S obzirom na konačne nadležnosti Upravnog vijeća za pitanja o sustavu T2S, sve njegove zadaće koje su povjerene Odboru sustava T2S i koje obavlja Odbor sustava T2S može i nadalje obavljati Upravno vijeće. Odbor sustava T2S također se temelji na Protokolu sustava T2S koji su potpisale središnje banke Eurosustava.
   Odbor sustava T2S djeluje unutar pravnog okvira sustava T2S (posebno okvirnih sporazuma, sporazuma o sudjelovanju valute, sporazuma između razine 2 i razine 3 donesenog 20. travnja 2011. i Smjernice ESB/2010/2).
   Odbor sustava T2S osigurava provedbu programa sustava T2S:

               (a)

               u skladu s tržišnim očekivanjima, koja se odražavaju u dokumentu sa zahtjevima korisnika (User Requirements Document, URD);

               (b)

               u okviru financijskog režima sustava T2S;

               (c)

               u vremenskom okviru koji utvrđuje Upravno vijeće.

         Planira se da Odbor sustava T2S preuzme odgovornosti i zadaće Odbora za program sustava T2S u srpnju 2012. Ovaj mandat vrijedi do kraja razdoblja migracije sustava T2S, nakon čega će se provesti njegova revizija.
   Nakon provedbe programa sustava T2S, Odbor sustava T2S osigurava neometan rad sustava T2S u skladu s relevantnim tehničkim i pravnim dokumentima. On također olakšava kontinuiranu prilagodbu usluga sustava T2S u skladu s budućim potrebama tržišta.
   ZADAĆE
   Upravno vijeće povjerilo je sljedeće zadaće Odboru sustava T2S:

               1.

               Izradu prijedloga odluka Upravnog vijeća o:

                           (a)

                           općoj strategiji sustava T2S;

                           (b)

                           upravljanju sustavom T2S;

                           (c)

                           financijskim pitanjima o sustavu T2S, uključujući:

                                       i.

                                       glavna obilježja financijskog režima sustava T2S (posebno proračuna, iznosa, razdoblja koje obuhvaća, financiranja);

                                       ii.

                                       redovitu analizu financijskih rizika kojima je Eurosustav izložen;

                                       iii.

                                       pravila upravljanja računom projekta sustava T2S koji se vodi u knjigama ESB-a i kojim upravlja Odbor sustava T2S u ime Eurosustava;

                                       iv.

                                       metodologiju troška sustava T2S;

                                       v.

                                       politiku utvrđivanja cijena sustava T2S;

                           (d)

                           općem planu programa sustava T2S;

                           (e)

                           odobrenju i utvrđivanju prioriteta zahtjeva za promjenu vezano uz dokument sa zahtjevima korisnika;

                           (f)

                           svim ugovorima koji se potpisuju između Eurosustava i vanjskih dionika;

                           (g)

                           okviru upravljanja s rizicima sustava T2S;

                           (h)

                           sporazumima o razini usluga sklopljenima sa središnjim depozitorijima vrijednosnih papira, nacionalnim središnjim bankama i četiri središnje banke;

                           (i)

                           strategiji testiranja i migracije sustava T2S;

                           (j)

                           strategiji usluga povezanosti;

                           (k)

                           strategiji upravljanja kriznim situacijama;

                           (l)

                           opisu usluga sustava T2S;

                           (m)

                           odgovornosti i ostalim zahtjevima;

                           (n)

                           usklađenosti središnjih depozitorija vrijednosnih papira s kriterijima prihvatljivosti središnjih depozitorija vrijednosnih papira.

               2.

               Upravljanje sustavom T2S, koordinacija sustava T2S i odnosi s četiri središnje banke
               Odbor sustava T2S:

                           (a)

                           obavlja ukupno upravljanje programom sustava T2S i uslugama sustava T2S;

                           (b)

                           izrađuje detaljni plan, na temelju ukupnog plana programa sustava T2S koji odobrava Upravno vijeće;

                           (c)

                           dogovara eventualne izmjene sporazuma između razine 2 i razine 3 i podnosi ih Upravnom vijeću na prihvaćanje;

                           (d)

                           uspostavlja redovite kontakte s četiri središnje banke radi dobivanja svih potrebnih informacija za ispunjavanje svojih zadaća u skladu sa sporazumom između razine 2 i razine 3;

                           (e)

                           raspravlja i odobrava isporučevine četiriju središnjih banaka (npr. opće funkcionalne specifikacije (General Functional Specifications), detaljne korisničke funkcionalne specifikacije (User Detailed Functional Specifications) i priručnike za korisnike (User Handbooks) u skladu s unaprijed dogovorenim standardima kvalitete i osigurava njihovu usklađenost s dokumentom sa zahtjevima korisnika;

                           (f)

                           potvrđuje prijedloge četiriju središnjih banaka, posebno o strategiji informacijske tehnologije, pružanju mreže i planiranju kapaciteta strogo povezanih sa sustavom T2S;

                           (g)

                           koordinira pravilni proces upravljanja promjenama vezano uz skupinu dokumenata kojima se određuje opseg sustava T2S (T2S Scope Defining Set of Documents) i utvrđivanje prioriteta odobrenih promjena vezano uz nova izdanja sustava T2S;

                           (h)

                           uspostavlja testne scenarije za testove prihvaćanja Eurosustava (Eurosystem Acceptance Tests) i koordinira testove koji uključuju različite tipove dionika;

                           (i)

                           uspostavlja podstrukturu koja je odgovorna za korisničko testiranje u skladu s rasporedom korisničkog testiranja u okvirnom sporazumu i sporazumu o sudjelovanju valute;

                           (j)

                           provodi okvir za upravljanje rizikom sustava T2S u okviru parametara koje određuje Upravno vijeće;

                           (k)

                           provodi strategiju migracije sustava T2S u okviru parametara koje određuje Upravno vijeće;

                           (l)

                           provodi operativni okvir sustava T2S, uključujući strategiju upravljanja nezgodama i krizom u sustavu T2S, u okviru parametara koje određuje Upravno vijeće;

                           (m)

                           osigurava pravilno funkcioniranje i kvalitetu usluga sustava T2S;

                           (n)

                           osigurava usklađenost usluga sustava T2S s regulatornim i nadzornim zahtjevima.

               3.

               Odnosi s vanjskim dionicima
               Odbor sustava T2S:

                           (a)

                           osigurava da usluge sustava T2S zadovoljavaju potrebe tržišta;

                           (b)

                           interaktivno surađuje sa središnjim depozitorijima vrijednosnih papira i središnjim bankama radi njihove lakše migracije u sustav T2S;

                           (c)

                           dogovara sa središnjim depozitorijima vrijednosnih papira i središnjim bankama izvan europodručja koje su potpisale okvirni sporazum i sporazum o sudjelovanju valute sve izmjene tih sporazuma; ovo se radi u suradnji sa središnjim bankama Eurosustava;

                           (d)

                           usklađuje se s drugim upravljačkim strukturama sustava T2S, a posebno s Koordinacijskom skupinom središnjih depozitorija vrijednosnih papira, Koordinacijskom skupinom za valute koje nisu euro i Savjetodavnom skupinom sustava T2S;

                           (e)

                           interaktivno surađuje s pružateljima usluga povezanosti;

                           (f)

                           imenuje predsjedatelje tehničkih skupina nakon savjetovanja s Koordinacijskom skupinom središnjih depozitorija vrijednosnih papira i Koordinacijskom skupinom za valute koje nisu euro i prima izvještaje od tehničkih skupina;

                           (g)

                           raspravlja, koordinira i teži pronalaženju mogućih rješenja za rješavanje sporova koji proizlaze iz konteksta sustava T2S sa središnjim depozitorijima vrijednosnih papira sudionicima i središnjim bankama u okviru postupka za rješavanje i eskalaciju sporova koji je predviđen okvirnim sporazumom i sporazumom o sudjelovanju valute i u okviru svoga mandata;

                           (h)

                           pruža relevantne informacije nadležnim regulatornim i nadzornim tijelima;

                           (i)

                           obavlja, uz pomoć ESB-ova Ureda za program sustava T2S i stručne mreže središnjih banaka, središnju ulogu u komunikaciji o pitanjima koja se odnose na sustav T2S vezano uz sudionike na tržištu i tijela javne vlasti;

                           (j)

                           unaprjeđuje i pridonosi aktivnostima usklađivanja vezano uz sustav T2S;

                           (k)

                           usko surađuje sa svim relevantnim tijelima javne vlasti i privatnim tijelima (npr. Europskom komisijom, Europskim parlamentom, regulatorima vrijednosnih papira) vezano uz relevantne inicijative u području obračuna i namire vrijednosnih papira;

                           (l)

                           osigurava transparentnost pravodobnom i dosljednom objavom relevantne dokumentacije.

               4.

               Financijski režim sustava T2S
               Odbor sustava T2S upravlja financijskim režimom sustava T2S kako je određeno u Smjernici ESB/2010/2.
               Od početka operativne faze Odbor sustava T2S osigurava na redovitoj osnovi ugovornim središnjim depozitorijima vrijednosnih papira i ugovornim nacionalnim središnjim bankama izvan europodručja financijske izvještaje koji daju istinit i objektivan prikaz poslovanja i financijske situacije, rezultate operacija i stanje povrata troškova vezano uz sustav T2S.
               Prije podnošenja prijedloga Upravnom vijeću o financijskom režimu sustava T2S koji dovodi do promjena u utvrđivanju cijena sustava T2S savjetuju se Koordinacijska skupina središnjih depozitorija vrijednosnih papira, Koordinacijska skupina za valute koje nisu euro, Savjetodavna skupina sustava T2S i relevantni odbori Europskog sustava središnjih banaka.
               Ako je to potrebno, ESB osigurava odgovarajuću podršku Odboru sustava T2S. Svi troškovi koji proizlaze iz takve podrške nadoknađuju se ESB-u.
               Nadalje, Odbor sustava T2S:

                           (a)

                           upravlja proračunom sustava T2S pomoću računa projekta sustava T2S;

                           (b)

                           odobrava plaćanje obroka četirima središnjim bankama, u skladu s ugovorenim rasporedom plaćanja koji je odobrilo Upravno vijeće, nakon što Odbor sustava T2S prihvati isporučevine četiriju središnjih banaka;

                           (c)

                           odobrava troškove vezano uz dodatnu podršku koju četiri središnje banke pružaju središnjim bankama Eurosustava, u skladu sa sporazumom između razine 2 i razine 3;

                           (d)

                           odobrava plaćanje obroka ESB-u, na temelju troškova koje je potonji imao vezano uz sustav T2S;

                           (e)

                           odobrava i pokreće prikupljanje naknada od klijenata sustava T2S i nadoknadu središnjim bankama Eurosustava.

         SASTAV
   Sve članove Odbora sustava T2S imenuje Upravno vijeće. Kada djeluju u svojstvu članova Odbora sustava T2S, članovi podnose izvješća skupno, i to isključivo tijelima ESB-a koja donose odluke i članovi djeluju u skladu s načelima predviđenima Pravilima ponašanja Odbora sustava T2S navedenima u Prilogu III. U ovom svojstvu, članovi iz središnjih banaka Eurosustava i središnjih banaka izvan europodručja mogu tražiti savjet od ostalih zaposlenika njihovih matičnih institucija. Ni u kojim okolnostima oni ne smiju primati instrukcije od svojih matičnih institucija ili se obvezati na zauzimanje određenog stava tijekom rasprave i glasovanja Odbora sustava T2S.
   Odbor sustava T2S sastoji se od:

               (a)

               predsjedatelja, koji je viši rukovoditelj u ESB-u;

               (b)

               devet članova iz drugih nacionalnih središnjih banaka Eurosustava, s time da po jedan član mora biti iz Deutsche Bundesbank, Banco de Espańa, Banque de France i Banca d’Italia;

               (c)

               jedan član iz središnje banke izvan europodručja koja je potpisala sporazum o sudjelovanju valute (ili dva takva člana ako obujam namire u valutama koje nisu euro iznosi najmanje 20 % obujma namire u europodručju);

               (d)

               dva člana odbora (bez prava glasa) koji ne dolaze iz središnjih banaka i koji imaju odgovarajuće iskustvo kao visoki dužnosnici u poslovima namire vrijednosnih papira i koji, po mogućnosti, imaju iskustva s upravljanjem projektima te nisu u sukobu interesa.

         Predsjedatelju pruža podršku zamjenik predsjedatelja kojeg imenuje Upravno vijeće. Zamjenik predsjedatelja je član koji može zamijeniti predsjedatelja u slučaju odsutnosti. Ako obujam isporuka po plaćanju namirenih u sustavu T2S u valutama koje nisu euro iznosi najmanje 40 % obujma namire isporuka po plaćanju u eurima, središnje banke država članica sudionica izvan europodručja mogu predložiti zamjenika predsjedatelja.
   Mandat člana Odbora sustava T2S traje 24 mjeseca i može se obnoviti.
   Upravno vijeće odlučuje o sastavu Odbora sustava T2S na temelju prijedloga Izvršnog odbora ESB-a. Za kategorije od (a) do (c) prijave dostavlja guverner/predsjednik relevantne središnje banke. Izvršni odbor daje prednost kandidatima koji su izravno odgovorni najvišem upravljačkom tijelu u njihovim središnjim bankama. Izvršni odbor osigurava u svom prijedlogu održavanje primjerene ravnoteže između članova s iskustvom u području IT-a, upravljanja projektima i u poslovima namire vrijednosnih papira (kao pružatelj usluga ili kao korisnik tih usluga).
   RADNI POSTUPCI
   1.   Odlučivanje
   Ako je moguće, Odbor sustava T2S odlučuje konsenzusom. Međutim, ako se konsenzus ne može postići u prihvatljivom vremenskom roku, predsjedatelj se može odlučiti na glasovanje koje se temelji na načelu obične većine glasova.
   Primjenjuju se sljedeća pravila:

               (a)

               u načelu, potreban je kvorum od najmanje sedam članova za valjanu raspravu Odbora sustava T2S;

               (b)

               samo članovi Odbora sustava T2S iz prethodno navedenih kategorija od (a) do (c) imaju pravo glasa;

               (c)

               u slučaju odsutnosti, član s pravom glasa može prenijeti svoj glas na drugog člana; ni jedan član ne može imati više od dva glasa u vezi s bilo kojim pitanjem;

               (d)

               u slučaju jednakog broja glasova, predsjedateljev je glas odlučujući;

               (e)

               članovi Odbora sustava T2S ne sudjeluju u odlučivanju i ne glasuju u slučaju kada su u sukobu interesa;

               (f)

               članovi se pridržavaju Pravila ponašanja Odbora sustava T2S.

         2.   Radno opterećenje i podrška
   Ne dovodeći u pitanje načela dobrog upravljanja utvrđena u članku 8. Smjernice ESB/2010/2:

               (a)

               predsjedatelj radi puno radno vrijeme na pitanjima sustava T2S; od ostalih se članova očekuje da rade 30 % radnog vremena;

               (b)

               podrška Odboru sustava T2S osigurana je putem Ureda za program sustava T2S kod ESB-a;

               (c)

               Odbor sustava T2S dobiva inpute od kontrolora programa;

               (d)

               Odbor sustava T2S dobiva podršku od Tehničkog odbora, koji o tehničkim pitanjima odlučuje konsenzusom; ako se konsenzus ne može postići, pitanja se prosljeđuju Odboru sustava T2S;

               (e)

               Odbor sustava T2S može osnivati druge odbore.

         3.   Izvješćivanje i zastupanje
   Odbor sustava T2S izravno podnosi izvješća tijelima za odlučivanje ESB-a, na redovitoj i strukturiranoj osnovi. U tom smislu, on prema potrebi priprema izvješća tijelima za odlučivanje ESB-a. Ta se izvješća također dostavljaju Odboru Eurosustava za koordinaciju IT projekata (Eurosystem IT Steering Committee, EISC), koji može savjetovati tijela za odlučivanje ESB-a. Odbor za platne sustave i sustave namire (Payment and Settlement Systems Committee, PSSC) prima izvješća u informativne svrhe.
   Predsjedatelj predsjeda Savjetodavnom skupinom sustava T2S i predstavlja Odbor sustava T2S u javnosti osim ako Odbor sustava T2S odluči drukčije.
   4.   Poslovnik
   Detalji radnih postupaka uređuju se Poslovnikom Odbora sustava T2S koji je naveden u Prilogu II.
   PRILOG II.

      ODBOR SUSTAVA T2S

      POSLOVNIK

   POGLAVLJE I.

      ODBOR SUSTAVA T2S

   Članak 1.
   Članovi
   1.   Članovi Odbora sustava T2S (dalje u tekstu „članovi”) djeluju u osobnom svojstvu i u najboljem interesu programa sustava T2S, u skladu s Općim načelima sustava T2S. Članovi zauzimaju vlastita, u potpunosti neovisna stajališta za vrijeme sastanaka Odbora sustava T2S.
   2.   Članovima središnjih banaka njihove središnje banke moraju osigurati dovoljno vremena i članovi odbora koji nisu iz središnjih banaka moraju osigurati dovoljno vremena za aktivno sudjelovanje u radu Odbora sustava T2S (u načelu 30 % radnog vremena za sve članove osim za predsjedatelja).
   3.   Članovi ne smiju biti izravno uključeni u nadzor sustava T2S ili središnjih depozitorija vrijednosnih papira koji eksternaliziraju operacije namire sustavu T2S. Članovi ne smiju djelovati u odboru Eurosustava/ESSB-a koji ima neku od prethodno navedenih nadzornih zadaća. Članovi ne smiju djelovati u Odboru Eurosustava za koordinaciju IT projekata (Eurosystem IT Steering Committee, EISC) ili Odboru internih revizora (Internal Auditors Committee, IAC). Oni na dnevnoj osnovi ne smiju sudjelovati u aktivnostima na razini 3.
   4.   Članovi se moraju pridržavati Pravila ponašanja Odbora sustava T2S (dalje u tekstu „Pravila”) određenih u Prilogu III.
   Članak 2.
   Predsjedatelj i zamjenik predsjedatelja
   1.   Predsjedatelj je član Odbora sustava T2S puno radno vrijeme.
   2.   Predsjedatelj, u suradnji s ostalim članovima, osigurava funkcioniranje Odbora sustava T2S, izvršavanje mandata Odbora sustava T2S, pridržavanje poslovnika i učinkovito odlučivanje. Predsjedatelj posebno:

               (a)

               predlaže točke dnevnog reda za sastanke Odbora sustava T2S i predsjeda tim sastancima;

               (b)

               predlaže godišnji raspored sastanaka;

               (c)

               rješava sve administrativne odluke koje se odnose na Ured za program sustava T2S.

         3.   Predsjedatelju podršku pruža zamjenik predsjedatelja, koji zamjenjuje predsjedatelja u slučaju odsutnosti. Predsjedatelj obavješćuje zamjenika predsjedatelja o navedenoj odsutnosti što je prije moguće.
   Članak 3.
   Tajništvo
   1.   Za tajnika Odbora sustava T2S predsjedatelj imenuje člana osoblja Europske središnje banke (ESB) s velikim iskustvom. Predsjedatelj može također imenovati zamjenika tajnika.
   2.   Tajnik pomaže predsjedatelju i radi prema njegovim smjernicama. Tajnik pravodobno upravlja tokom informacija: (a) između članova; i (b) između Odbora sustava T2S i drugih dionika, posebno uključujući ostale odbore Eurosustava ili Europskog sustava središnjih banaka.
   POGLAVLJE II.

      SASTANCI ODBORA SUSTAVA T2S

   Članak 4.
   Datum i mjesto sastanaka Odbora sustava T2S
   1.   Odbor sustava T2S odlučuje o datumima svojih sastanaka na prijedlog predsjedatelja. Odbor sustava T2S treba se redovito sastajati u skladu s rasporedom koji pravodobno priprema prije početka svake godine. Učestalost sastanaka određena je potrebama plana programa sustava T2S.
   2.   Predsjedatelj može sazvati izvanredne sastanke Odbora sustava T2S kada to smatra potrebnim. Predsjedatelj saziva izvanredni sastanak ako zahtjev za takav sastanak podnesu najmanje tri člana.
   3.   Odbor sustava T2S obično održava svoje sastanke u prostorijama ESB-a.
   4.   Sastanci se također mogu održavati pomoću telekonferencije, osim u slučaju kada se tri ili više članova tome protive.
   Članak 5.
   Sudjelovanje na sastancima Odbora sustava T2S
   1.   U skladu s načelima dobrog upravljanja, članovi su dužni redovito sudjelovati na sastancima Odbora sustava T2S. Sudjelovanje je strogo na osobnoj osnovi; članovi se ne mogu zamijeniti.
   2.   Prisustvovanje na sastancima Odbora sustava T2S ograničeno je na članove i druge osobe koje pozove predsjedatelj.
   Članak 6.
   Održavanje sastanaka Odbora sustava T2S
   1.   Radni jezik Odbora sustava T2S je engleski.
   2.   Odbor sustava T2S donosi dnevni red za svaki sastanak. U pravilu, tajnik priprema privremeni dnevni red, za koji je odgovoran predsjedatelj, i dostavlja ga članovima najmanje pet radnih dana prije sastanka. Odbor sustava T2S može odlučiti ukloniti ili dodati stavke u privremeni dnevni red na prijedlog predsjedatelja ili bilo kojeg drugog člana. Stavka se uklanja s dnevnog reda na zahtjev triju ili više članova ako povezani dokumenti nisu pravodobno podneseni članovima.
   3.   U pravilu, tajnik dostavlja članovima dokumente za raspravu pet radnih dana prije sastanka. Međutim, kratke dokumente moguće je slati jedan radni dan unaprijed. Dokumenti poslani manje od dva radna dana unaprijed smatraju se „dokumentima na stolu” koji ne mogu voditi do odluke Odbora sustava T2S, osim ako se svi članovi dogovore drukčije.
   4.   Nakon svakog sastanka Odbora sustava T2S tajnik priprema nacrt zapisnika u kojem se bilježe pitanja koja su bila predmet razmatranja i rezultati diskusije. Nacrt zapisnika uključuje stajališta koja su iskazali pojedini članovi za vrijeme sastanka, ako se to traži. Nacrt zapisnika dostavlja se članovima u roku od pet radnih dana od sastanka.
   5.   Nakon svakog sastanka Odbora sustava T2S, tajnik također priprema nacrt popisa djelovanja, koji sadržava zadaće i rokove koji su dodijeljeni i dogovoreni tijekom tog sastanka, koji se dostavlja članovima u roku pet radnih dana od sastanka.
   6.   Članovi podnose tajniku komentare o nacrtu zapisnika i popisa djelovanja u roku od pet radnih dana od primitka. Nacrti zapisnika i popisa djelovanja dostavljaju se Odboru sustava T2S radi odobrenja na sljedećem sastanku (ili, ako je potrebno, ranije pisanim postupkom) i potpisuje ih predsjedatelj.
   Članak 7.
   Odlučivanje Odbora sustava T2S
   1.   U mjeri u kojoj je to moguće, odluke Odbora sustava T2S donose se konsenzusom.
   2.   Za valjanost rasprave Odbora sustava T2S potreban je kvorum od najmanje sedam članova. Ako nema kvoruma, predsjedatelj može sazvati izvanredni sastanak, na kojemu se odluke mogu donositi bez obzira na kvorum.
   3.   Ako je potrebno, Odbor sustava T2S provodi glasovanje na zahtjev predsjedatelja. Predsjedatelj također pokreće postupak glasovanja na zahtjev bilo kojeg člana s pravom glasa. U skladu s Pravilima član ne smije glasovati ako je u sukobu interesa, kako je opisano u Pravilima. U slučaju odsutnosti, član s pravom glasa može prenijeti svoj glas na drugog člana s pravom glasa; ni jedan član ne može imati više od dva glasa u vezi s bilo kojim pitanjem.
   4.   Predsjedatelj može pokrenuti tajno glasovanje ako to zatraže najmanje tri člana.
   5.   Odluke se mogu donositi i pisanim postupkom, osim ako se tri ili više članova tome protive. Za pisani postupak potrebno je: i. da u pravilu svaki član ima najmanje dva radna dana za razmatranje; i ii. osigurati evidenciju o svakoj takvoj odluci u zaključcima sa sljedećeg sastanka Odbora sustava T2S.
   6.   Prijedlog koji ima običnu većinu glasova smatra se prihvaćenim. U slučaju jednakih brojeva glasova predsjedateljev je glas odlučujući. U odsutnosti predsjedatelja zamjenik predsjedatelja nema odlučujući glas.
   POGLAVLJE III.

      KOMUNIKACIJA I TRANSPARENTNOST

   Članak 8.
   Vanjska komunikacija
   1.   Predsjedatelj redovito obavješćuje relevantne dionike o postignutom napretku u provedbi programa sustava T2S. Uz pomoć tajnika predsjedatelj osigurava transparentnost pravodobnom i dosljednom objavom relevantne dokumentacije na internetskim stranicama sustava T2S, u skladu s obvezama vezano uz povjerljivost određenim u Pravilima.
   2.   Članovi trebaju obavijestiti predsjedatelja unaprijed o svakom relevantnom i značajnom vanjskom predstavljanju vezano uz odgovornosti i zadaće Odbora sustava T2S, poput držanja govora o sustavu T2S na konferencijama ili sastancima s dionicima sustava T2S i moraju osigurati Odboru sustava T2S pisani sažetak u roku od pet radnih dana od dotičnog događaja. Svaka značajna vanjska komunikacija mora biti u interesu Eurosustava i programa sustava T2S i mora poštovati sve odluke Upravnog vijeća i Odbora sustava T2S.
   3.   Odbor sustava T2S određuje jednog ili više članova i/ili osoblje ESB-a/nacionalne središnje banke (NSB) koji podržavaju sustav T2S za sudjelovanje u javnim i privatnim inicijativama vezano uz obračun i namiru vrijednosnih papira i za eventualno predstavljanje sustava T2S u relevantnim odborima ili radnim skupinama. Član ESB-a ili osoblje NSB-a mogu se odrediti na ovaj način samo ako se utvrdi da oni ispunjavaju obveze vezano uz povjerljivost i sukob interesa koje su u najmanju ruku jednake obvezama iz Pravila.
   Članak 9.
   Interna komunikacija
   1.   Članovi Odbora sustava T2S koji ne pripadaju Eurosustavu primaju, pod uvjetom ispunjavanja uvjeta povjerljivosti, svu dokumentaciju o sustavu T2S koja je dostavljena Upravnom vijeću nakon sastanka Upravnog vijeća, kao i točke odluka iz zapisnika Upravnog vijeća o sustavu T2S.
   2.   Nacionalne središnje banke Eurosustava koje nemaju člana osoblja u Odboru sustava T2S imaju automatski pristup cijeloj dokumentaciji Odbora sustava T2S. One također mogu postaviti zahtjev predsjedatelju da sudjeluju u nekom od tijela Odbora sustava T2S ako im je određeno pitanje od posebnog interesa. Jedan član je odgovoran za obavješćivanje takvih nacionalnih središnjih banaka Eurosustava ako se smatra da bi one mogle imati poseban interes. Taj član može također pred Odbor sustava TS2 staviti svako pitanje koje postavi takav NSB Eurosustava.
   POGLAVLJE IV.

      FINANCIJSKI REŽIM

   Članak 10.
   Funkcioniranje računa projekta sustava T2S
   1.   Odbor sustava T2S upravlja računom projekta sustava T2S u ime Eurosustava, koji se vodi u knjigama ESB-a i koji ima status prijelaznog računa. Račun projekta sustava T2S služi za: (a) upravljanje financijskim tokovima (posebno za prikupljanje sredstava i plaćanje obroka) između središnjih banaka Eurosustava koji proizlaze iz proračuna sustava T2S; i (b) upravljanje financijskim tokovima vezanima za naknade za usluge sustava T2S. Odbor sustava T2S osigurava da je u svakom trenutku saldo projektnog računa nula ili pozitivan.
   2.   Predsjedatelj pravodobno poziva nacionalne središnje banke Eurosustava da u proračunu predvide svoje udjele u trošku (u skladu s ključem za raspodjelu troškova sustava T2S) i da izvrše plaćanje svojih udjela u trošku na račun projekta sustava T2S u skladu s rasporedom plaćanja koji je odobrilo Upravno vijeće.
   3.   Predsjedatelj nalaže plaćanje obroka iz računa projekta sustava T2S, pod uvjetom prethodnog odobrenja Odbora sustava T2S. Smatra se da je Odbor sustava T2S službeno odobrio plaćanje obroka četirima središnjim bankama nakon što je potvrdio i prihvatio isporučevine četiri središnje banke i ta su potvrda i prihvaćanje službeno odobreni u zapisniku sa sastanka Odbora sustava T2S. Plaćanje obroka ESB-u izvršava se na početku svake godine u skladu sa sporazumima utvrđenima financijskim omotnicama.
   POGLAVLJE V.

      Revizija

   Članak 11.
   Revizija
   Aktivnosti Odbora sustava T2S podliježu preispitivanju Odbora internih revizora.
   PRILOG III.

      ODBOR SUSTAVA T2S

      PRAVILA PONAŠANJA

      Uvod

   Odbor sustava T2S čine članovi koje imenuje Upravno vijeće. Članovi moraju djelovati isključivo u najboljem interesu programa sustava T2S, u skladu s Općim načelima sustava T2S, i moraju posvetiti dovoljno vremena radu vezano uz program sustava T2S.
   Odbor sustava T2S pomaže tijelima odlučivanja Europske središnje banke (ESB) u osiguravanju uspješne i pravodobne provedbe programa sustava T2S i odgovoran je Upravnom vijeću. Za informirano i neovisno odlučivanje Upravnog vijeća nužno je da na rad Odbora sustava T2S ne utječu nikakve okolnosti koje mogu dovesti do sukoba interesa bilo kojeg člana.
   Također je nužno za dobru reputaciju i kredibilitet Eurosustava/Europskog sustava središnjih banaka (ESSB) i za pravilnost programa sustava T2S da se članovi rukovode općim interesima Eurosustava i posebno interesima programa sustava T2S te da ih se doživljava kao takve. Članovi stoga moraju: (a) izbjegavati situacije u kojima postoje sukobi interesa ili se čini da oni postoje; (b) djelovati samo u svojstvu predstavnika Eurosustava i sustava T2S u odnosima s tijelima javne vlasti, središnjim bankama, predstavnicima sektora i ostalim vanjskim dionicima koji su uključeni u izradu, razvoj i rad sustava T2S; i (c) osigurati objektivnost, neutralnost i pošteno tržišno natjecanje između potencijalnih dobavljača koji imaju interes u programu sustava T2S.
   Obveza čuvanja poslovne tajne iz članka 37. stavka 1. Statuta Europskog sustava središnjih banaka i Europske središnje banke (dalje u tekstu „Statut ESSB-a”) primjenjuje se i na osoblje ESB-a i na osoblje nacionalne središnje banke (NSB) koji obavljaju zadaće ESSB-a te obuhvaća povjerljive informacije koje se odnose na poslovne tajne ili informacije koje imaju komercijalnu vrijednost. Jednaka obveza se primjenjuje na članove Odbora sustava T2S koji nisu iz središnjih banaka. Članovi odbora koji nisu iz središnjih banaka također se moraju pridržavati svih dodatnih pravila ponašanja koja mogu biti navedena u dokumentu o njihovom imenovanju i u njihovom ugovoru s ESB-om.
   Primjereno je i u skladu s dobrom administrativnom praksom definirati etičke standarde vezano uz profesionalni integritet, načelo poštenog tržišnog natjecanja, izbjegavanje sukoba interesa i zaštitu povjerljivih informacija koje izrađuje Eurosustav ili pružaju treće strane, uz istodobno očuvanje stručnosti i iskustva u relevantnim područjima programa sustava T2S u okviru Odbora sustava T2S radi ukupne dobrobiti Eurosustava/ESSB-a. Isto tako je primjereno i u skladu s dobrom administrativnom praksom da se u Uvjetima zapošljavanja koji se primjenjuju na članove koji su članovi osoblja ESB-a, kao i u jednakim odredbama koje se primjenjuju na članove koji su članovi osoblja NSB-a, predvidi mogućnost pravnog lijeka u slučaju kršenja ovih Pravila ponašanja (dalje u tekstu „Pravila”). Jednaka se obveza primjenjuje na članove Odbora sustava T2S koji nisu iz središnjih banaka.
   Ova Pravila ne dovode u pitanje bilo koje zahtjeve koji proizlaze iz drugih etičkih odredaba koje se primjenjuju na članove Odbora sustava T2S koji su u funkciji članova osoblja ESB-a ili NSB-a.
   1.   Definicije

   Za potrebe ovih Pravila:

               (a)

               „predsjedatelj” znači osoba koju imenuje Upravno vijeće za predsjedanje Odborom sustava T2S;

               (b)

               „zamjenik predsjedatelja” znači osoba koju imenuje Upravno vijeće kao zamjenu predsjedatelja u slučaju odsutnosti;

               (c)

               „povjerljive informacije” znači, ne dovodeći u pitanje obvezu čuvanja poslovne tajne iz članka 37. stavka 1. Statuta ESSB-a ili dokumente koji su klasificirani u skladu s režimom ESB-a o postupanju s povjerljivim informacijama koji se pružaju svakom članu Odbora sustava T2S: i. poslovne tajne Eurosustava ili trećih strana i sve informacije koje imaju komercijalnu vrijednost osim onih za potrebe rada Odbora sustava T2S; ii. sve informacije čija bi neovlaštena objava mogla štetiti temeljnim interesima Eurosustava; i iii. sve informacije koje bi razumna osoba smatrala povjerljivima; „povjerljive informacije” ne uključuju informacije: i. koje jesu ili postaju široko dostupne javnosti, na način koji ne čini kršenje ovih Pravila; ili ii. do kojih je treća strana koja nema pristup povjerljivim informacijama došla sama; ili iii. za koje je, podložno odjeljku 3., zakonom propisano da ih je potrebno objaviti;

               (d)

               „član odbora koji nije iz središnje banke” znači član Odbora sustava T2S koji nije član osoblja ESB-a ili NSB-a;

               (e)

               „mandat” znači mandat naveden u Prilogu I.;

               (f)

               „član” znači član Odbora sustava T2S, uključujući predsjedatelja;

               (g)

               „potencijalni dobavljači” znači poslovni subjekti čiji je interes pružanje robe i/ili usluga vezano uz sustav T2S središnjoj banci europodručja ili središnjoj banci izvan europodručja koja se obvezala na namiru svoje nacionalne valute putem sustava T2S.

         2.   Izbjegavanje sukoba interesa

               2.1.

               Do sukoba interesa dolazi vezano uz pružanje robe i/ili usluga koje su relevantne za mandat Odbora sustava T2S kada određeni član ima komercijalni ili poslovni interes ili udio u potencijalnom dobavljaču, putem vlasništva, kontrole, ulaganja ili na neki drugi način, što utječe ili bi moglo utjecati na nepristrano i objektivno obavljanje njegovih zadaća kao člana.

               2.2.

               Članovi djeluju u općem interesu Eurosustava i programa sustava T2S. Oni izbjegavaju sve situacije za koje je vjerojatno da vode sukobu interesa.

               2.3.

               Ako dođe do sukoba interesa ili je vjerojatno da će do njega doći vezano uz zadaće Odbora sustava T2S, dotični član obavješćuje o takvom stvarnom ili potencijalnom sukobu interesa tijelo u njegovoj središnjoj banci zaduženo za praćenje poštivanja zakonitosti (ili, u slučaju člana odbora koji nije iz središnje banke, službenika ESB-a zaduženog za etička pitanja) pomoću obrasca navedenog u Dodatku 2. i o tome istodobno obavješćuje predsjedatelja. Ako tijelo zaduženo za praćenje poštivanja zakonitosti (ili, u slučaju člana odbora koji nije iz središnje banke, službenik ESB-a zadužen za etička pitanja) zaključi da postoji sukob interesa, ono daje svoju preporuku guverneru dotične središnje banke (ili u slučaju člana odbora koji nije iz središnje banke, predsjedniku ESB-a) vezano uz odgovarajuće upravljanje sukobom interesa, a guverner/predsjednik bez nepotrebnog odlaganja o tome obavješćuje predsjedatelja. Guverner/predsjednik osigurava potrebne pojedinosti kako bi omogućio predsjedatelju informirano stajalište o primjerenom upravljanju sukobom interesa.

               2.4.

               Ako, za vrijeme sastanka Odbora sustava T2S, određeni član ima razloga vjerovati da bi sudjelovanje drugog člana u raspravi, glasovanju ili pisanom postupku Odbora sustava T2S moglo dovesti do sukoba interesa, o tome je dužan odmah obavijestiti predsjedatelja.

               2.5.

               Predsjedatelj poziva člana koji je otkrio stvarni ili potencijalni sukob interesa u skladu s odjeljkom 2.3. ili vezano uz kojeg postoji bojazan u smislu sukoba interesa u skladu s odjeljkom 2.4. da izjavi postoji li stvarni ili potencijalni sukob interesa. Ako predsjedatelj nije zadovoljan s izjavom člana, dotična stavka povlači se s dnevnog reda. Predsjedatelj obavješćuje tijelo zaduženo za praćenje poštivanja zakonitosti dotične središnje banke (ili, u slučaju člana odbora koji nije iz središnje banke, službenika ESB-a zaduženog za etička pitanja) o svim takvim slučajevima bez nepotrebnog odlaganja, te, ako se to smatra potrebnim, Upravno vijeće.

               2.6.

               Ako se predsjedatelj nalazi u situaciji iz odjeljaka 2.3., 2.4. ili 2.5., predsjedatelj o tome obavješćuje zamjenika predsjedatelja.

               2.7.

               Ni jedan član ne smije glasovati o pitanju u vezi s kojim je u sukobu interesa. To se također odnosi na člana koji je član osoblja četiri središnje banke ako Odbor sustava T2S odlučuje o potvrdi isporuka četiri središnje banke.

         3.   Pravilna uporaba povjerljivih informacija

               3.1.

               Članovi se koriste povjerljivim informacijama samo za potrebe i u interesu Eurosustava i programa sustava T2S i u skladu s mandatom Odbora sustava T2S.

               3.2.

               Članovi ne smiju otkrivati povjerljive informacije trećim stranama i, što se tiče članova koji su članovi osoblja ESB-a ili NSB-a, mogu otkriti povjerljive informacije članovima osoblja svoje središnje banke ili druge središnje banke isključivo na temelju načela „striktno nužnog” radi pružanja savjeta kako bi se o određenom pitanju moglo dati mišljenje. Članovi u načelu ne smiju otkrivati povjerljive informacije koje nose oznaku „samo za članove”, članovima osoblja njihovih središnjih banaka ili drugim središnjim bankama osim ako Odbor sustava T2S odluči drukčije.

               3.3.

               Članovi poduzimaju sve potrebne mjere za sprečavanje slučajnog otkrivanja povjerljivih informacija ili neovlaštenog pristupa povjerljivim informacijama.

               3.4.

               Članovi se ne smiju koristiti pristupom povjerljivim informacijama u korist subjekta izvan Eurosustava ili u korist njihovih središnjih banaka bez odgovarajućeg opravdanja.

               3.5.

               Ako je članu naloženo, od strane suda ili regulatornog, nadzornog ili drugog nadležnog tijela koje je nadležno za tog člana, da otkrije ili stavi na raspolaganje povjerljive informacije, on mora:

                           (a)

                           kada je to moguće prema zakonu, odmah poslati pisanu obavijest o takvom nalogu predsjedatelju i tijelu zaduženom za praćenje poštivanja zakonitosti (ili, u slučaju člana koji nije iz središnje banke, službeniku ESB-a zaduženom za etička pitanja), uz navođenje što je više moguće pojedinosti;

                           (b)

                           dobiti stručni pravni savjet u vezi sa zakonitosti i izvršivosti takvog naloga, ako predsjedatelj to smatra potrebnim;

                           (c)

                           surađivati sa svim dotičnim središnjim bankama i pružiti pomoć koju predsjedatelj može opravdano zahtijevati kako bi se omogućilo Odboru sustava T2S ili središnjoj banci dotičnog člana da traže pravni lijek radi zaštite povjerljivih informacija;

                           (d)

                           obavijestiti dotični sud ili dotično tijelo o povjerljivoj prirodi informacije i tražiti od suda ili tog tijela da čuvaju povjerljivost predmetne informacije, u mjeri u kojoj je to zakonom dopušteno.

                     Ako se predsjedatelj nalazi u situaciji iz ovog odjeljka, on o tome obavješćuje zamjenika predsjedatelja.

         4.   Transparentnost i otvorenost

               4.1.

               Podložno zahtjevima koji se odnose na povjerljive informacije, u svojim kontaktima s potencijalnim dobavljačima ili strukovnim udrugama koje predstavljaju potencijalne dobavljače, članovi teže očuvanju poštenog tržišnog natjecanja i osiguranju objektivnih i relevantnih informacija svim takvim potencijalnim dobavljačima ili zastupnicima na koordinirani i nediskriminirajući način. Ovisno o informacijama koje treba osigurati, ovaj se cilj može postići njihovim angažmanom u konstruktivnom dijalogu i razmjenom dokumentacije s njima u savjetodavnim skupinama.

               4.2.

               Član uzima u obzir svu pisanu komunikaciju koju su na njega naslovili potencijalni dobavljači ili strukovne udruge koje predstavljaju potencijalne dobavljače. Članovi tretiraju takve komunikacije kao povjerljive, osim ako potencijalni dostavljač ili predstavnik izjavi suprotno.

               4.3.

               Odjeljci 4.1. i 4.2. ne smiju se tumačiti tako da onemogućuju kontakte između Odbora sustava T2S i potencijalnih dobavljača ili strukovnih udruga koje predstavljaju potencijalne dobavljače. Međutim, članovi održavaju redovitu razmjenu informacija unutar Eurosustava vezano uz njihove kontakte s takvim potencijalnim dobavljačima ili predstavnicima.

         5.   Savjeti o etičkim pitanjima

   Ako određeni član ima pitanja o primjeni pravila, on treba tražiti savjet od službenika ESB-a zaduženog za etička pitanja.
   6.   Sankcije i završne odredbe

               6.1.

               Ne dovodeći u pitanje pravila o disciplinskim postupcima iz njihovih uvjeta zapošljavanja ili bilo koje primjenjive kaznene, disciplinske, administrativne ili ugovorne kazne, član koji krši ova Pravila bit će odmah razriješen dužnosti u Odboru sustava T2S i zamijenjen u skladu s postupcima navedenima u Prilogu I.

               6.2.

               Član kojemu prestaju njegove dužnosti i nadalje je obvezan pridržavati se obveza iz odjeljka 3.

               6.3.

               Bivši se član ne smije koristiti povjerljivim informacijama u svrhu dobivanja zaposlenja kod potencijalnog dobavljača ili otkriti ili iskoristiti bilo koju povjerljivu informaciju do koje je došao zahvaljujući svom sudjelovanju u Odboru sustava T2S kao zaposlenik potencijalnog dobavljača.

               6.4.

               Tijekom prve godine nakon završetka njihovih zadaća, članovi su dužni i nadalje izbjegavati svaki sukob interesa koji bi mogao proizlaziti iz određene nove profesionalne aktivnosti ili imenovanja. Oni moraju posebno obavijestiti pisanim putem Odbor sustava T2S o svakom planiranom angažmanu u bilo kojoj profesionalnoj aktivnosti ili prihvaćanju imenovanja i moraju od Odbora sustava T2S tražiti savjet prije svog obvezivanja.

               6.5.

               Ako bivši član ne poštuje zahtjeve iz odjeljaka 6.3. i 6.4., Odbor sustava T2S može obavijestiti njegovog poslodavca o sukobu interesa između njegovog novog i starog položaja.

         7.   Adresati i dostavljanje

   Ova Pravila upućena su članovima Odbora sustava T2S. Primjerak se dostavlja svakom postojećem članu i novim članovima nakon imenovanja. Članovi su dužni potpisati Dodatak 1. i Dodatak 2. prije sudjelovanja u sastancima Odbora sustava T2S.
   Dodatak 1.

      IZJAVA O PRIDRŽAVANJU PRAVILA PONAŠANJA

   Ovom izjavom prihvaćam Pravila u prilogu i potvrđujem svoje obveze koje iz njih proizlaze, posebno obvezu: (a) čuvanja povjerljivosti povjerljivih informacija do kojih sam došao; i (b) izbjegavanja i prijave situacija koje bi u obavljanju mojih zadaća kao člana Odbora sustava T2S vezano uz program sustava T2S uključivale sukob interesa.
   …

      (Potpis i datum)

   …

      (Ime i prezime)

   …

      (Adresa)

   …
   …
   …
   Dodatak 2.

      IZJAVA O INTERESU
       (1)

   …

      (Ime i prezime)

   …

      (Adresa)

   …

      (Zanimanje)

   Na program sustava T2S izravno ili neizravno (npr. u odnosu na člana obitelji) utječu sljedeći financijski i/ili nefinancijski interesi koji mogu dovesti do sukoba interesa u smislu ovih Pravila (2):

      Ulaganje (npr. izravno ili neizravno u poslovni subjekt, uključujući društva kćeri ili druge subjekte koji pripadaju istoj poslovnoj grupi koja ima interes kao potencijalni dobavljač programa sustava T2S, osim ako se ono drži u investicijskim ili mirovinskim fondovima ili sličnom):
   …
   …
   …

      Položaj (npr. trenutni ili prethodni, plaćeni ili neplaćeni, kod poslovnog subjekta koji ima interes kao potencijalni dobavljač programa sustava T2S):
   …
   …
   …

      Dohodak ili darovi (npr. trenutačna, prethodna ili očekivana naknada, uključujući odgođene pogodnosti, mogućnosti kojima se može koristiti u kasnijoj fazi i prijenos mirovinskih prava ili darovi primljeni od poslovnog subjekta koji ima interes kao potencijalni dobavljač programa sustava T2S):
   …
   …
   …

      Ostalo:

   …
   …
   …
   Ovime časno potvrđujem da su, prema mojem najboljem saznanju, dani podaci istiniti i potpuni.
   …

      (Potpis i datum)

   …

      (Ime i prezime)

      (1)  Ako određeni član nema relevantni interes, to treba naznačiti navođenjem „nema interesa” u odgovarajuće polje/odgovarajuća polja.

      (2)  Član koji ima relevantni interes treba opisati sve relevantne činjenice i okolnosti te se za to prema potrebi može koristiti dodatnim listom papira.
   PRILOG IV.

      POSTUPCI I UVJETI ZA ODABIR, IMENOVANJE I ZAMJENU ČLANOVA ODBORA SUSTAVA T2S KOJI NISU IZ SREDIŠNJIH BANAKA

   1.   Poziv na natječaj

               1.1.

               Europska središnja banka (ESB) objavit će poziv na natječaj za imenovanje stručnjaka koji nisu iz središnjih banaka kao članova Odbora sustava T2S i izradu pričuvnog popisa. Poziv na natječaj provest će se u skladu s Odlukom ESB/2007/5 od 3. srpnja 2007. o utvrđivanju Pravila o nabavi (1) i njezinom daljnjom provedbom u poglavlju 8. ESB-ova Priručnika o poslovnoj praksi (ECB’s Business Practice Handbook). Pritom se u određenoj mjeri odstupa posebno od članka 16.a Odluke ESB/2007/5 i poštivat će se najmanje tri glavna načela javne nabave i osigurati pravilno i transparentno tržišno natjecanje.

               1.2.

               Poziv na natječaj određuje, među ostalim: (a) ulogu Odbora sustava T2S; (b) ulogu članova Odbora sustava T2S koji nisu iz središnjih banaka; (c) kriterije za odabir; (d) ekonomske aspekte mandata; i (e) postupak prijave, uključujući i rok za primitak prijava.

               1.3.

               Poziv na natječaj objavljuje se u Službenom listu Europske unije i istodobno na internetskoj stranici ESB-a. Prema potrebi, ESB se može koristiti dodatnim sredstvima za objavu poziva na natječaj. U slučaju odstupanja inačica objavljena u Službenom listu Europske unije ima prednost pred drugim inačicama.

               1.4.

               Rok za podnošenje prijava kandidata mora biti najmanje 21 dan od dana objave poziva na natječaj u Službenom listu Europske unije.

         2.   Postupak odabira

               2.1.

               Upravno vijeće odlučuje o sastavu Odbora sustava T2S na temelju prijedloga Izvršnog odbora i imenuje sve članove Odbora sustava T2S.

               2.2.

               Što se tiče članova Odbora sustava T2S koji nisu iz središnjih banaka, Upravno vijeće ocjenjuje kandidate u skladu s kriterijima za odabir iz odjeljka 3.

               2.3.

               Predsjedatelj Odbora sustava T2S, predstavnici nacionalnih središnjih banaka Eurosustava i osoblje ESB-a mogu pružiti podršku Izvršnom odboru u popunjavanju obrazaca za procjenu kandidata, koji uključuju sažetak postignuća i nedostataka u vezi s kriterijima za odabir i preporuku za imenovanje vezano uz prikladnost kandidata.

               2.4.

               U suprotnosti s člankom 16.a stavkom 6. Odluke ESB/2007/5, odmah se imenuju dva kandidata, a za buduća slobodna radna mjesta izrađuje se pričuvni popis potencijalnih kandidata.

         3.   Kriteriji za odabir

   Kriteriji za odabir su sljedeći:

               (a)

               stručnost u poslovima namire vrijednosnih papira, kao pružatelj usluga ili kao korisnik usluga u tom području, kao i stručnost u širem području financijskog sektora Unije;

               (b)

               najmanje 10 godina iskustva u interakciji s glavnim sudionicima na financijskim tržištima Unije;

               (c)

               poželjno je iskustvo u upravljanju projektima.

               (d)

               Radni jezik Odbora sustava T2S je engleski; stoga članovi koji nisu iz središnjih banaka moraju biti sposobni uspješno komunicirati na engleskom jeziku.

         4.   Pričuvni popis

               4.1.

               ESB vodi pričuvni popis potencijalnih kandidata.

               4.2.

               Ako postoji slobodno radno mjesto u Odboru sustava T2S, Izvršni odbor može odabrati kandidata s pričuvnog popisa u skladu s njegovim rangom na tom pričuvnom popisu i predložiti ga Upravnom vijeću za člana Odbora sustava T2S za mandat u trajanju od dvije godine, koji se može jednom obnoviti.

               4.3.

               Pričuvni popis je valjan dvije godine od trenutka kada ga odobri Upravno vijeće. Valjanost pričuvnog popisa može se prema potrebi produljiti za sljedeće razdoblje od dvije godine.

               4.4.

               U suprotnosti s člankom 16.a stavkom 7. Odluke ESB/2007/5, pričuvni popis nije otvoren za nove prijave.

               4.5.

               Odstupajući od članka 16.a stavka 8. Odluke ESB/2007/5, kandidati mogu pristupiti svojim podacima, ažurirati ih ili ispraviti, ali ne smiju ažurirati ili ispravljati svoje podatke u vezi s kriterijima prihvatljivosti i kriterijimaa za odabir nakon isteka roka poziva za natječaj.

         5.   Imenovanje

               5.1.

               Članovi Odbora sustava T2S koji nisu iz središnjih banaka imenuju se u osobnom svojstvu. Oni ne smiju delegirati svoje odgovornosti drugom članu ili nekoj trećoj strani.

               5.2.

               Pri svakom imenovanju imenovani potpisuje ugovor o imenovanju koji predlaže predsjedatelj Odbora sustava T2S, ugovor s ESB-om o naknadama i povratu troškova i izjave iz odjeljka 6.1.

               5.3.

               Upravno vijeće imenuje članove Odbora sustava T2S koji nisu iz središnjih banaka kao članove bez prava glasa u Odboru sustava T2S za mandat u trajanju od dvije godine, koji se može jednom obnoviti.

         6.   Izjave

               6.1.

               Članovi Odbora sustava T2S koji nisu iz središnjih banaka obvezuju se na pridržavanje Pravila ponašanja Odbora sustava T2S. U skladu s time, oni su dužni potpisati „Izjavu o pridržavanju Pravila ponašanja” iz Dodatka 1. Prilogu III. te popuniti i potpisati „Izjavu o interesu” iz Dodatka 2. Prilogu III.

               6.2.

               Članovi Odbora sustava T2S koji nisu iz središnjih banaka također su dužni potpisati izjave iz natječaja.

         7.   Prestanak i zamjena

               7.1.

               Upravno vijeće može odlučiti o prestanku mandata člana Odbora sustava T2S koji nije iz središnje banke u slučaju sukoba interesa, povrede dužnosti, nemogućnosti obavljanja svojih dužnosti, kršenja Pravila ponašanja ili teže povrede dužnosti.

               7.2.

               Smatra se da je mandat prestao podnošenjem ostavke člana koji nije iz središnje banke ili kada njegov mandat ističe, a ne obnavlja se.

               7.3.

               Ako mandat prestaje prije isteka dvogodišnjeg razdoblja, primjenjuju se odjeljci 4.2. i 4.3.

      (1)  SL L 184, 14.7.2007., str. 34.


title: 2006/191/EZ: Odluka Komisije od 1. ožujka 2006. o proglašenju početka djelovanja Regionalnog savjetodavnog vijeća za Baltičko more u okviru zajedničke ribarstvene politike

text:
               04/Sv. 11

               HR

               Službeni list Europske unije

               102

         32006D0191

               L 066/50

               SLUŽBENI LIST EUROPSKE UNIJE

         ODLUKA KOMISIJE
   od 1. ožujka 2006.
   o proglašenju početka djelovanja Regionalnog savjetodavnog vijeća za Baltičko more u okviru zajedničke ribarstvene politike
   (2006/191/EZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Odluku Vijeća 2004/585/EZ od 19. srpnja 2004. o osnivanju regionalnih savjetodavnih vijeća u okviru zajedničke ribarstvene politike (1), a posebno njezin članak 3. stavak 3.,
   uzimajući u obzir preporuku koju je poslala Danska 13. prosinca 2005. u ime Danske, Njemačke, Estonije, Latvije, Litve, Poljske, Finske i Švedske,
   budući da:

               (1)

               Uredbom Vijeća (EZ) br. 2371/2002 od 20. prosinca 2002. o očuvanju i održivom iskorištavanju ribolovnih resursa u okviru zajedničke ribarstvene politike (2) i Odlukom 2004/585/EZ predviđa se okvir za osnivanje i djelovanje regionalnih savjetodavnih vijeća.

               (2)

               Člankom 2. Odluke 2004/585/EZ osniva se Regionalno savjetodavno vijeće za Baltičko more u područjima III.b, III.c i III.d Međunarodnog vijeća za istraživanje mora (ICES), kako je utvrđeno Uredbom Vijeća (EEZ) br. 3880/91 (3).

               (3)

               U skladu s člankom 3. stavkom 1. Odluke 2004/585/EZ predstavnici sektora ribarstva i ostale interesne skupine podnijeli su zahtjev Danskoj, Njemačkoj, Estoniji, Latviji, Litvi, Poljskoj, Finskoj i Švedskoj u pogledu djelovanja tog Regionalnog savjetodavnog vijeća.

               (4)

               Kako je propisano člankom 3. stavkom 2. Odluke 2004/585/EZ predmetne države članice utvrdile su je li zahtjev o Regionalnom savjetodavnom vijeću za Baltičko more u skladu s odredbama predviđenim tom Odlukom. Dana 13. prosinca 2005., predmetne države članice poslale su preporuku Komisiji o navedenom Regionalnom savjetodavnom vijeću.

               (5)

               Komisija je ocijenila zahtjev zainteresiranih strana i preporuku u svjetlu Odluke 2004/585/EZ te ciljeva i načela zajedničke ribarstvene politike i smatra da je Regionalno savjetodavno vijeće za Baltičko more spremno za početak djelovanja,

         DONIJELA JE OVU ODLUKU:
   Jedini članak
   Regionalno savjetodavno vijeće za Baltičko more, osnovano na temelju članka 2. stavka 1. točke (a) Odluke 2004/585/EZ, počinje djelovati od 13. ožujka 2006.

      Sastavljeno u Bruxellesu 1. ožujka 2006.

            Za Komisiju

         Joe BORG

            Član Komisije

      (1)  SL L 256, 3.8.2004., str. 17.

      (2)  SL L 358, 31.12.2002., str. 59.

      (3)  SL L 365, 31.12.1991., str. 1. Uredba kako je zadnje izmijenjena Uredbom Komisije (EZ) br. 448/2005 (SL L 74, 19.3.2005., str. 5.).


title: 71/306/EEZ: Odluka Vijeća od 26. srpnja 1971. o osnivanju Savjetodavnog odbora za ugovore o javnim radovima

text:
               01/Sv. 002

               HR

               Službeni list Europske unije

               8

         31971D0306

               L 185/15

               SLUŽBENI LIST EUROPSKE UNIJE

               26.07.1971.

      ODLUKA VIJEĆA

   od 26. srpnja 1971.
   o osnivanju Savjetodavnog odbora za ugovore o javnim radovima
   (71/306/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice;
   uzimajući u obzir prijedloge Komisije;
   uzimajući u obzir mišljenje Skupštine (1);
   uzimajući u obzir mišljenje Gospodarskog i socijalnog odbora (2);
   budući da provedba mjera koje je usvojilo Vijeće u području ugovora o javnim radovima može izazvati poteškoće koje se čini poželjno proučiti zajedno;
   budući da je preporučljivo u tu svrhu osnovati Odbor kojim predsjeda Komisija i koji je sastavljen od predstavnika država članica koji pripadaju vlastima tih država,
   ODLUČILO JE:
   Članak 1.
   U okviru Komisije osniva se Savjetodavni odbor za ugovore o javnim radovima.
   Članak 2.
   Ne dovodeći u pitanje odredbe članaka 169. i 170. Ugovora, Odbor na inicijativu Komisije ili na zahtjev države članice redovito proučava poteškoće koje se javljaju pri primjeni mjera koje je usvojilo Vijeće u vezi s ugovorima o javnim radovima, uključujući posebne slučajeve u tom području. Odbor posebno proučava razloge zbog kojih društva koja ispunjavaju kriterije koje je odredilo Vijeće nisu konzultirana ili nisu dobila ugovor iako su predala najbolju ponudu.
   Članak 3.
   Odbor je sastavljen od predstavnika država članica koji pripadaju vlastima tih država.
   Države članice imenuju članovima Odbora po jednog člana i po jednog zamjenika za svaku državu.
   Odborom predsjeda predstavnik Komisije. Predsjedniku mogu pomagati predstavnici Komisije. Tajničke poslove obavlja Komisija.
   Članak 4.
   Odbor saziva predsjednik na vlastitu inicijativu ili na zahtjev jednoga od članova Odbora.
   Članak 5.
   Rasprave odbora upisuju se u zapisnik.
   Članak 6.
   Odbor donosi svoj poslovnik.

      Sastavljeno u Bruxellesu 26. srpnja 1971.

            Za Vijeće

            Predsjednik

         A. MORO

      (1)  SL 62, 12.4.1965., str. 883/65 i 889/65.

      (2)  SL 13, 29.1.1965., str. 150/65 i SL 63, 13.4.1965., str. 929/65.


title: Odluka Vijeća (EU) 2017/436 od 6. ožujka 2017. o potpisivanju, u ime Europske unije, Sporazuma između Europske unije i Republike Čilea o trgovini ekološkim proizvodima

text:
               14.3.2017

               HR

               Službeni list Europske unije

               L 67/33

         ODLUKA VIJEĆA (EU) 2017/436
   od 6. ožujka 2017.
   o potpisivanju, u ime Europske unije, Sporazuma između Europske unije i Republike Čilea o trgovini ekološkim proizvodima
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. stavak 4. prvi podstavak, u vezi s člankom 218. stavkom 5.,
   uzimajući u obzir prijedlog Europske komisije,
   budući da:

               (1)

               Vijeće je 16. lipnja 2014. ovlastilo Komisiju da započne pregovore s trećim zemljama u cilju sklapanja sporazuma o trgovini ekološkim proizvodima.

               (2)

               Komisija je u ime Unije postigla s Republikom Čileom o sporazumu o trgovini ekološkim proizvodima („Sporazum”).

               (3)

               U Sporazumu Unija i Republika Čile priznaju ekvivalentnost svojih pravila o ekološkoj proizvodnji i sustava kontrola u pogledu ekoloških proizvoda.

               (4)

               Cilj je Sporazuma potaknuti trgovinu ekološkim proizvodima, doprinijeti razvoju i širenju ekološkog sektora u Uniji i Republici Čileu i postići visoku razinu poštovanja principa ekološke proizvodnje, jamstava u pogledu sustava kontrola i integriteta ekoloških proizvoda. Cilj je također poboljšanje zaštite logotipâ ekoloških proizvoda Unije odnosno Republike Čilea te poticanje regulatorne suradnje između stranaka o pitanjima povezanima s ekološkom proizvodnjom.

               (5)

               Sporazum bi trebalo potpisati,

         DONIJELO JE OVU ODLUKU:
   Članak 1.
   Potpisivanje u ime Unije Sporazuma između Europske unije i Republike Čilea o trgovini ekološkim proizvodima odobrava se, podložno sklapanju navedenog Sporazuma.
   Članak 2.
   Predsjednika Vijeća ovlašćuje se da odredi jednu ili više osoba ovlaštenih za potpisivanje Sporazuma u ime Unije.
   Članak 3.
   Ova Odluka stupa na snagu na dan donošenja.

      Sastavljeno u Bruxellesu 6. ožujka 2017.

            Za Vijeće

            Predsjednik

         R. GALDES


title: Odluka Vijeća (ZVSP) 2016/2040 od 21. studenoga 2016. o izmjeni Odluke 2010/279/ZVSP o policijskoj misiji Europske unije u Afganistanu (EUPOL AFGHANISTAN), kojom se predviđa njezina likvidacija

text:
               22.11.2016

               HR

               Službeni list Europske unije

               L 314/20

         ODLUKA VIJEĆA (ZVSP) 2016/2040
   od 21. studenoga 2016.
   o izmjeni Odluke 2010/279/ZVSP o policijskoj misiji Europske unije u Afganistanu (EUPOL AFGHANISTAN), kojom se predviđa njezina likvidacija
   VIJEĆE EUROPSKE UNIJE,
   uzimajući u obzir Ugovor o Europskoj uniji, a posebno njegov članak 28., članak 42. stavak 4. i članak 43. stavak 2.,
   uzimajući u obzir prijedlog visokog predstavnika Unije za vanjske poslove i sigurnosnu politiku,
   budući da:

               (1)

               Vijeće je 18. svibnja 2010. donijelo Odluku 2010/279/ZVSP (1) o policijskoj misiji Europske unije u Afganistanu (EUPOL AFGHANISTAN).

               (2)

               Vijeće je 17. prosinca 2014. donijelo Odluku 2014/922/ZVSP (2) kojom se Odluka 2010/279/ZVSP mijenja i produljuje do 31. prosinca 2016. te se predviđa financijski referentni iznos za razdoblje od 1. siječnja 2015. do 31. prosinca 2015.

               (3)

               Vijeće je 14. prosinca 2015. donijelo Odluku (ZVSP) 2015/2336 (3) kojom se predviđa financijski referentni iznos za razdoblje od 1. siječnja 2016. do 31. prosinca 2016.

               (4)

               Vijeće je 12. svibnja 2016. u svojim zaključcima o Afganistanu potvrdilo da će, iako EU nastavlja predano podržavati civilnu policiju u Afganistanu i nakon toga, misija EUPOL AFGHANISTAN završiti 2016.

               (5)

               Operativna faza misije EUPOL AFGHANISTAN slijedom toga završit će 31. prosinca 2016. Faza njezine likvidacije započet će 1. siječnja 2017. U fazi likvidacije bit će potrebna skupina za likvidaciju u Afganistanu.

               (6)

               Odluku 2010/279/ZVSP trebalo bi stoga na odgovarajući način izmijeniti te bi trebalo predvidjeti financijski referentni iznos za razdoblje od 1. siječnja do 31. prosinca 2017.,

         DONIJELO JE OVU ODLUKU:
   Članak 1.
   Odluka 2010/279/ZVSP mijenja se kako slijedi:

               1.

               Članak 1. zamjenjuje se sljedećim:
               „Članak 1.
               Misija
               1.   Policijska misija Europske unije u Afganistanu (‚misija EUPOL AFGHANISTAN’ ili ‚misija’), osnovana Zajedničkom akcijom 2007/369/ZVSP, produljuje se od 31. svibnja 2010. do 15. rujna 2017.
               2.   Do 31. prosinca 2016. misija EUPOL AFGHANISTAN djeluje u skladu s ciljevima iz članka 2. i obavlja zadaće iz članka 3.
               3.   Od 1. siječnja 2017. misija EUPOL AFGHANISTAN provodi likvidaciju misije.”.

               2.

               Članak 7. stavak 1. zamjenjuje se sljedećim:
               „1.   Do 31. prosinca 2016. broj i nadležnost osoblja misije EUPOL AFGHANISTAN u skladu je s ciljevima iz članka 2., zadaćama iz članka 3. i strukturom misije iz članka 4. Od 1. siječnja 2017. broj i nadležnost osoblja misije EUPOL AFGHANISTAN u skladu je s ciljem brze i pravilne provedbe likvidacije misije.”.

               3.

               U članku 13. stavku 1. zadnji podstavak zamjenjuje se sljedećim:
               „Financijski referentni iznos namijenjen pokrivanju rashoda povezanih s misijom EUPOL AFGHANISTAN za razdoblje od 1. siječnja 2017. do 15. rujna 2017. iznosi 11 600 000 EUR.”.

               4.

               Članak 17. zamjenjuje se sljedećim:
               „Članak 17.
               Stupanje na snagu i trajanje
               Ova Odluka stupa na snagu na dan donošenja.
               Primjenjuje se od 31. svibnja 2010. do 15. rujna 2017.”.

         Članak 2.
   Ova Odluka stupa na snagu na dan donošenja.

      Sastavljeno u Bruxellesu 21. studenoga 2016.

            Za Vijeće

            Predsjednik

         P. PLAVČAN

      (1)  Odluka Vijeća 2010/279/ZVSP od 18. svibnja 2010. o policijskoj misiji Europske unije u Afganistanu (EUPOL AFGHANISTAN) (SL L 123, 19.5.2010., str. 4.).

      (2)  Odluka Vijeća 2014/922/ZVSP od 17. prosinca 2014. o izmjeni i produljenju Odluke 2010/279/ZVSP o policijskoj misiji Europske unije u Afganistanu (EUPOL AFGHANISTAN) (SL L 363, 18.12.2014., str. 152.).

      (3)  Odluka Vijeća (ZVSP) 2015/2336 od 14. prosinca 2015. o izmjeni Odluke 2010/279/ZVSP o policijskoj misiji Europske unije u Afganistanu (EUPOL AFGHANISTAN) (SL L 329, 15.12.2015., str. 16.).


title: 2014/599/EU: Odluka Europskog parlamenta od 3. travnja 2014. o razrješnici za izvršenje proračuna Europske agencije za željeznice za financijsku godinu 2012.

text:
               5.9.2014

               HR

               Službeni list Europske unije

               L 266/257

         ODLUKA EUROPSKOG PARLAMENTA
   od 3. travnja 2014.
   o razrješnici za izvršenje proračuna Europske agencije za željeznice za financijsku godinu 2012.
   (2014/599/EU)
   EUROPSKI PARLAMENT,

               —

               uzimajući u obzir konačne godišnje financijske izvještaje Europske agencije za željeznice za financijsku godinu 2012.,

               —

               uzimajući u obzir izvješće Revizorskog suda o godišnjim financijskim izvještajima Europske agencije za željeznice za financijsku godinu 2012., zajedno s odgovorima Agencije (1),

               —

               uzimajući u obzir preporuku Vijeća od 18. veljače 2014. (05849/2014 – C7-0054/2014),

               —

               uzimajući u obzir članak 319. Ugovora o funkcioniranju Europske unije,

               —

               uzimajući u obzir Uredbu Vijeća (EZ, Euratom) br. 1605/2002 od 25. lipnja 2002. o Financijskoj uredbi koja se primjenjuje na opći proračun Europskih zajednica (2), a posebno njezin članak 185.,

               —

               uzimajući u obzir Uredbu (EU, Euratom) br. 966/2012 Europskog parlamenta i Vijeća od 25. listopada 2012. o financijskim pravilima koja se primjenjuju na opći proračun Unije i o stavljanju izvan snage Uredbe Vijeća (EZ, Euratom) br. 1605/2002 (3), a posebno njezin članak 208.,

               —

               uzimajući u obzir Uredbu (EZ) br. 881/2004 Europskog parlamenta i Vijeća od 29. travnja 2004. o osnivanju Europske agencije za željeznice (4), a posebno njezin članak 39.,

               —

               uzimajući u obzir Uredbu Komisije (EZ/Euratom) br. 2343/2002 od 19. studenog 2002. o Okvirnoj financijskoj uredbi za tijela iz članka 185. Uredbe Vijeća (EZ, Euratom) br. 1605/2002 o Financijskoj uredbi koja se primjenjuje na opći proračun Europskih zajednica (5),

               —

               uzimajući u obzir Delegiranu uredbu Komisije (EU) br. 1271/2013 od 30. rujna 2013. o Okvirnoj financijskoj uredbi za tijela iz članka 208. Uredbe (EU, Euratom) br. 966/2012 Europskog parlamenta i Vijeća (6), a posebno njezin članak 108.,

               —

               uzimajući u obzir članak 77. Poslovnika i Prilog VI. Poslovniku,

               —

               uzimajući u obzir izvješće Odbora za proračunski nadzor i mišljenje Odbora za promet i turizam (A7-0209/2014),

               1.

               daje razrješnicu izvršnom direktoru Europske agencije za željeznice za izvršenje proračuna Agencije za financijsku godinu 2012.;

               2.

               iznosi svoje primjedbe u Rezoluciji u nastavku;

               3.

               nalaže svojem predsjedniku da ovu Odluku i Rezoluciju, koja je njezin sastavni dio, proslijedi glavnom direktoru Europske agencije za željeznice, Vijeću, Komisiji i Revizorskom sudu te ih da na objavu u Službenom listu Europske unije (serija L).

            Predsjednik

         Martin SCHULZ

            Glavni tajnik

         Klaus WELLE

      (1)  SL C 365, 13.12.2013., str. 184.

      (2)  SL L 248, 16.9.2002., str. 1.

      (3)  SL L 298, 26.10.2012., str. 1.

      (4)  SL L 164, 30.4.2004., str. 1.

      (5)  SL L 357, 31.12.2002., str. 72.

      (6)  SL L 328, 7.12.2013., str. 42.


title: Odluka Vijeća (EU) 2016/2143 od 1. prosinca 2016. o stajalištu koje treba zauzeti u ime Europske unijeu okviru Odbora CARIFORUM – EU za trgovinu i razvoj u okviru Sporazuma o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za poljoprivredu i ribarstvo

text:
               7.12.2016

               HR

               Službeni list Europske unije

               L 332/18

         ODLUKA VIJEĆA (EU) 2016/2143
   od 1. prosinca 2016.
   o stajalištu koje treba zauzeti u ime Europske unijeu okviru Odbora CARIFORUM – EU za trgovinu i razvoj u okviru Sporazuma o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za poljoprivredu i ribarstvo
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 207. u vezi s člankom 218. stavkom 9.,
   uzimajući u obzir prijedlog Europske komisije,
   budući da:

               (1)

               Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane (1) („Sporazum”), potpisan je 15. listopada 2008. i privremeno se primjenjuje od 29. prosinca 2008.

               (2)

               Na temelju članka 230. stavka 4. Sporazuma, Odbor CARIFORUM – EU za trgovinu i razvoj može osnovati i nadgledati bilo kakav posebni odbor za rješavanje pitanja koja su u njegovoj nadležnosti.

               (3)

               Kako bi se ostvarili ciljevi utvrđeni u članku 37. Sporazuma, trebalo bi uspostaviti Posebni odbor za poljoprivredu i ribarstvo radi učinkovitijeg rješavanja pitanja povezanih s poljoprivredom i ribarstvom, kako je dogovoreno na prethodnim sastancima Odbora CARIFORUM – EU za trgovinu i razvoj.

               (4)

               Primjereno je utvrditi stajalište koje treba zauzeti u ime Unije u okviru Odbora CARIFORUM – EU za trgovinu i razvoj u pogledu osnivanja Posebnog odbora za poljoprivredu i ribarstvo.

               (5)

               Stajalište Unije unutar Odbora CARIFORUM – EU za trgovinu i razvoj trebalo bi se stoga temeljiti na priloženom nacrtu odluke,

         DONIJELO JE OVU ODLUKU:
   Članak 1.
   Stajalište koje treba zauzeti u ime Unije u okviru Odbora CARIFORUM – EU za trgovinu i razvoj u okviru Sporazuma o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za poljoprivredu i ribarstvo temelji se na nacrtu odluke Odbora CARIFORUM – EU za trgovinu i razvoj priloženom ovoj Odluci.
   Predstavnici Unije u Odboru CARIFORUM – EU za trgovinu i razvoj mogu dogovoriti tehničke izmjene nacrta odluke bez daljnje odluke Vijeća.
   Članak 2.
   Ova Odluka stupa na snagu na dan donošenja.

      Sastavljeno u Bruxellesu 1. prosinca 2016.

            Za Vijeće

            Predsjednik

         A. ÉRSEK

      (1)  SL L 289, 30.10.2008., str. 3.

      NACRT
      ODLUKA br. …/2016 ODBORA CARIFORUM – EU ZA TRGOVINU I RAZVOJ
      od …
      osnovanog Sporazumom o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, u pogledu osnivanja Posebnog odbora za poljoprivredu i ribarstvo
      ODBOR CARIFORUM – EU ZA TRGOVINU I RAZVOJ,
      uzimajući u obzir Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, a posebno njegov članak 230. stavak 4. točku (a),
      uzimajući u obzir Poslovnik Odbora CARIFORUM – EU za trgovinu i razvoj, koji je 17. svibnja 2010. donijelo Zajedničko vijeće CARIFORUM – EU Odlukom br. 1/2010, a posebno njegov članak 11.,
      budući da je primjereno osnovati Posebni odbor za poljoprivredu i ribarstvo kako bi se ostvarili ciljevi odredbi u području poljoprivrede i ribarstva iz Sporazuma o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane („Sporazum”),
      DONIO JE OVU ODLUKU:
      Članak 1.
      1.   Osniva se Posebni odbor za poljoprivredu i ribarstvo CARIFORUM – EU-a koji provodi zadaće utvrđene u članku 2.
      2.   Posebni odbor za poljoprivredu i ribarstvo CARIFORUM – EU-a ujedno je i forum u okviru kojega stranke razmjenjuju iskustva, informacije i najbolje prakse te se savjetuju u pogledu svih pitanja povezanih s ciljevima iz dijela II. glave I. poglavlja 5. Sporazuma koja su relevantna za trgovinu između stranaka.
      Članak 2.
      Posebni odbor za poljoprivredu i ribarstvo CARIFORUM – EU-a:

                  (a)

                  općenito preispituje sve aspekte dijela II. glave I. poglavlja 5. Sporazuma – Poljoprivreda i ribarstvo;

                  (b)

                  općenito preispituje sve druge aspekte Sporazuma povezane s poljoprivredom i ribarstvom, uključujući sljedeća područja iz dijela II. glave I. – Trgovina robom:

                              i.

                              poglavlje 1. – sva pitanja povezana s trgovinom poljoprivrednim proizvodima i proizvodima ribarstva, uključujući carine;

                              ii.

                              poglavlje 3. – članak 28. – Subvencije za izvoz poljoprivrednih proizvoda;

                              iii.

                              poglavlje 6. – Tehničke prepreke u trgovini, u mjeri u kojoj se odnosi na poljoprivredne proizvode i proizvode ribarstva; i

                              iv.

                              poglavlje 7. – Sanitarne i fitosanitarne mjere, u mjeri u kojoj se odnosi na poljoprivredne proizvode i proizvode ribarstva;

                  (c)

                  općenito preispituje sve aspekte glave IV. poglavlja 2. – Inovacije i intelektualno vlasništvo, kad se odnose na poljoprivredne proizvode i proizvode ribarstva, uključujući članak 145. – Zemljopisne oznake i članak 149. – Biljne sorte;

                  (d)

                  sudjeluje u dijalozima o pitanjima povezanima s poljoprivredom i ribarstvom, među ostalim u sljedećim područjima:

                              i.

                              poljoprivredna proizvodnja, potrošnja i trgovina te razvoj događaja na tržištu poljoprivrednih proizvoda i proizvoda ribarstva;

                              ii.

                              promicanje ulaganja i prijenosa znanja u poljoprivredni i prehrambeni sektor te sektor ribarstva CARIFORUM-a, uključujući djelatnosti manjeg opsega;

                              iii.

                              politike, zakoni i propisi u području poljoprivrede, ruralnog razvoja i ribarstva;

                              iv.

                              promjene politika i institucionalne promjene koje su potrebne za potporu transformaciji poljoprivrednog sektora i sektora ribarstva, kao i za oblikovanje i provedbu regionalnih politika u području poljoprivrede, hrane, ruralnog razvoja i ribarstva u cilju ostvarivanja regionalne integracije;

                              v.

                              nove tehnologije, istraživanje i inovacije, kao i politike i mjere povezane s kvalitetom; i

                              vi.

                              razvoj trgovinske politike u pogledu robe i tradicionalnih poljoprivrednih proizvoda, uključujući banane, rum, rižu i šećer;

                  (e)

                  pomaže Odboru CARIFORUM – EU za trgovinu i razvoj u pogledu sljedećih zadaća:

                              i.

                              nadzor nad provedbom i pravilnom primjenom odredbi Sporazuma povezanih s poljoprivredom i ribarstvom i odgovornost za njih te rasprava i davanje preporuka o prioritetima suradnje u tom pogledu;

                              ii.

                              nadgledanje svake buduće izmjene odredbi Sporazuma povezanih s poljoprivredom i ribarstvom te ocjenjivanje njihove primjene;

                              iii.

                              poduzimanje radnji za izbjegavanje sporova i za rješavanje sporova koji bi mogli nastati u pogledu tumačenja ili primjene odredbi Sporazuma povezanih s poljoprivredom i ribarstvom, u skladu s odredbama njegova dijela III.;

                              iv.

                              rasprava o radnjama kojima bi se mogla olakšati trgovina, ulaganja i mogućnosti poslovanja u sektoru poljoprivrede i ribarstva između stranaka te poduzimanje tih radnji; i

                              v.

                              rasprava o svim pitanjima povezanima s odredbama Sporazuma u području poljoprivede i ribarstva te o svim problemima koji bi mogli utjecati na ostvarenje njegovih ciljeva;

                  (f)

                  daje preporuke Odboru CARIFORUM – EU za trgovinu i razvoj s ciljem poboljšanja provedbe i djelovanja odredbi Sporazuma u području poljoprivrede i ribarstva.

            Članak 3.
      Posebni odbor za poljoprivredu i ribarstvo čine predstavnici Komisije, s jedne strane, te predstavnici Uprave za CARIFORUM i državâ potpisnica CARIFORUM-a, s druge strane.
      Članak 4.
      Ova Odluka stupa na snagu …

         Sastavljeno u …

               Za Odbor

               CARIFORUM – EU za trgovinu i razvoj